Annette Vilhelmsen (SF), 2014-04-29:
Til det vil jeg sige, at vi i SF er meget glade for, at vi forrige år besluttede, at vi skal have en årlig debat i Folketinget om rigsfællesskabets muligheder, og – som vi jo også kan høre, som debatten skrider frem her i dag – også om nogle af de ret store udfordringer, som der er.
Det er vigtigt, at vi hele tiden er meget opmærksomme på at have et konstruktivt samarbejde mellem Grønland, Færøerne og Danmark.
Færøernes og Grønlands selvstyreordninger er stadig relativt nye, og derfor mener vi sådan set, at det er meget fornuftigt, at vi i Folketinget løbende diskuterer, hvordan samarbejdet forløber, og hvordan vi kan være med til at forbedre det.
Men der er også områder, hvor vi står stærkest ved at beholde et tæt samarbejde i rigsfællesskabet.
Vi skal sørge for at beholde et meget tæt samarbejde, når det angår det udenrigspolitiske område.
Det gælder jo bl.a. forsvarsområdet, og der har også været flere eksempler nævnt her i dag, som jo indlysende fordrer, at vi har et tæt samarbejde.
Arktis er et område, hvor mange stormagter har interesser, og her skal vi holde sammen i rigsfællesskabet, og vi skal tale med fælles stemme.
Så har vi på handelsområdet haft nogle succeshistorier det seneste år, hvor vi i fællesskab har sikret nogle frihandelsaftaler, som vil øge eksporten og skabe fremgang for både Grønland og Færøerne og for Danmark.
På det område er jeg sådan set
også overbevist om, at vi også fremadrettet skal holde tæt sammen, altså at samarbejdet giver det bedste resultat.
Jeg har også selv haft den store fornøjelse at være både i Grønland og på Færøerne.
Det lykkedes os i forhold til Færøerne at komme et skridt længere i forhold til besøgsbekendtgørelsen.
Det er ganske vigtigt, at vi sikrer, når børn og unge og andre er visiteret til behandling i Danmark og omvendt, at man også der har mulighed for at varetage pårørendes interesser.
Det er også vigtigt i forbindelse med underretningspligten, at den bliver overholdt til gavn for de børn og unge, som det angår.
Jeg oplevede også en stor interesse for samarbejdet på Færøerne.
Vi drøftede bl.a. de udfordringer, der er, både omkring infrastruktur, omkring digitalisering, og også at der på Færøerne er udfordringer i forhold til nogle af de mindre befolkede områder, der er deroppe.
Det var faktisk noget, vi havde en god dialog om, og hvor vi gensidigt kan arbejde til inspiration for hinanden.
På samme måde er det også i Grønland i forhold til hele erhvervsudviklingen, turismeudviklingen, men også på sikkerhedsområdet har jeg i hvert fald været med til at have et meget godt samarbejde.
Så er det rigtigt, at der er nogle store udfordringer.
Det er også nævnt af alle her i dag gentagne gange, nemlig de juridisk faderløse børn i Grønland.
Jeg hilser det meget velkommen, at det er lykkedes at permanentgøre økonomien til de grønlandske huse i satspuljen, men det er jo ikke gjort med det.
Vi skal stadig væk arbejde konstruktivt for at løse uddannelsesopgaverne, sundhedsopgaverne, forskningsopgaverne og som nævnt også i forhold til erhvervs- og vækstdagsordenen.
Hvordan gør vi det bedst muligt i respekt for miljøet, for klimaet og også for den kultur, som er herskende i Grønland, på Færøerne og i Danmark?
Vi er i SF som sagt meget glade for, at vores kolleger, de færøske og grønlandske medlemmer af Folketinget, har været med til at rejse den her debat, og vi håber også, at vi i det kommende år kan lande en aftale, som har bred opbakning i Folketinget; en aftale, som vil gøre det nemmere at flytte mellem Færøerne og Grønland og Danmark, uden at vi støder ind i unødvendigt bureaukrati, som jo volder mange mennesker ret store problemer.
Jeg synes, det er en meget grundig redegørelse, der er kommet fra statsministeren, som ridser op, hvad det er for opgaver, der er arbejdet med, som pågår, og som der fortsat skal ses på.
Men noget af det, vi faktisk ikke taler så meget om, er jo det kulturfællesskab, som vi har.
Det er den gensidige inspiration, vi har mellem vores kunstnere, vores digtere, forfattere, musikere.
Det er vores fælles historie og også den store mulighed, vi har, for at tegne en fælles fremtid, hvor vi får lagt kræfterne der.
Så det er noget af det, jeg også meget gerne vil have at vi kommer til at drøfte.
Vækstdagsordenen kender vi; vi har den jo både i Danmark, men også i vores fællesskab.
Der er vores konkrete udfordringer, som ikke er løst endnu, omkring de juridisk faderløse børn.
Vi har også haft et initiativ i forhold til sælskind og anerkendelse af det som et faktisk ressourceområde.
Der er også stadig væk udfordringer, i forhold til hvordan vi får landet storskalaprojekterne på en fornuftig måde.
Men jeg ser et reelt konstruktivt, ligeværdigt samarbejde med respekt for de forskelligheder, der kendetegner Færøerne, Grønland og Danmark,
og jeg ser meget gerne, at vi får lagt vægten der, hvor vi kan gøre hinanden større og gøre det bedre for de borgere, der er i Grønland, på Færøerne og i Danmark.
Så jeg er meget glad for drøftelsen i dag, og jeg deltager meget gerne i den fremadrettet med vægten på, hvordan vi bedst muligt gør det her konstruktivt.